Maatietopalvelu

Kyselyvastaus

**Asiakirjan tunnus:** KT853

**Päivämäärä**: 14.5.2024

**Julkisuus:** Julkinen

**Venäjä / Vaihtoehtoisen kansalaispalveluksen mahdollisuus uskonnollisille vähemmistöille, erityisesti Jehovan todistajille**

**Russia /The possibility of alternative civilian service for religious minorities, especially Jehovah’s witnesses**

Kysymykset

1. Millainen mahdollisuus uskonnollisilla vähemmistöillä, etenkin Jehovan todistajilla, on päästä vaihtoehtoiseen kansalaispalvelukseen? Onko tässä tapahtunut muutosta Venäjän Ukrainaan kohdistaman hyökkäyssodan alkamisen jälkeen?

2. Pystyvätkö Jehovan todistajat välttämään varusmiespalveluksen muilla tavoin?

3. Onko Jehovan todistajien joutumisesta asepalvelukseen raportoitu?

Questions

1. What are the possibilities for religious minorities, especially Jehovah’s witnesses, to complete an alternative civilian service? Has there been a change since the Russian invasion of Ukraine?

2. Can Jehovah’s witnesses avoid military service in other ways?

3. Has there been reports of Jehovah’s witnesses being recruited to military service?

Vaihtoehtoisen kansalaispalveluksen suorittamista Venäjällä käsitellään 20.6.2022 julkaistussa kyselyvastauksessa.[[1]](#footnote-1)

Vaihtoehtoista kansalaispalvelusta liikekannallepanon aikana käsitellään 30.11.2022 julkaistussa kyselyvastauksessa.[[2]](#footnote-2)

# Millainen mahdollisuus uskonnollisilla vähemmistöillä, etenkin Jehovan todistajilla, on päästä vaihtoehtoiseen kansalaispalvelukseen? Onko tässä tapahtunut muutosta Venäjän Ukrainaan kohdistaman hyökkäyssodan alkamisen jälkeen?

Vaihtoehtoiseen kansalaispalvelukseen hakeutuminen uskonnon perusteella

Venäjän federaation perustuslaki takaa oikeuden suorittaa vaihtoehtoinen kansalaispalvelus (ven. альтернативная гражданская служба; АГС, transl. alternativnaja graždanskaja služba, AGS).[[3]](#footnote-3) Vaihtoehtoista kansalaispalvelusta koskevan federaatiolain mukaan Venäjän federaation kansalaisella on oikeus suorittaa vaihtoehtoinen kansalaispalvelus, jos asepalveluksen suorittaminen on vastoin henkilön vakaumusta tai uskontoa, tai jos henkilö on perinteistä elämänmuotoa toteuttavan vähälukuisen alkuperäiskansan edustaja.[[4]](#footnote-4)

Talouslehti Kommersant (ven. Коммерсант) kirjoittaa 7.11.2023 julkaistussa artikkelissa, että laissa ei ole erikseen määritelty niitä uskontoja, joiden edustajat voivat pyrkiä vaihtoehtoiseen kansalaispalvelukseen.[[5]](#footnote-5) Venäjän perustuslakituomioistuin on todennut päätöksessään, että oikeus vaihtoehtoiseen kansalaispalvelukseen liittyy uskonnonvapauden yksilölliseen, ei yhteisölliseen puoleen, ja se tulee turvata riippumatta siitä, onko henkilö jonkin uskonnollisen organisaation jäsen tai ei.[[6]](#footnote-6) Vakaumuksellisista syistä asepalveluksesta kieltäytyviä auttavan Prizyv k sovesti - asiantuntijaverkoston (ven. Призыв к совести) anonyyminä pysyttelevä juristi kertoi Vjorstka-verkkojulkaisun (ven. Вёрстка) 26.3.2024 julkaistussa haastattelussa, että on laajalle levinnyt myytti, että vaihtoehtoiseen kansalaispalvelukseen olisivat oikeutettuja vain tiettyjen uskontokuntien edustajat. Juristi toteaa haastattelussa, että vaikka tietty uskontokunta tai sen johtajat tukevat Ukrainan sotaa, on sen jäsenellä oikeus eriäviin mielipiteisiin ja mahdollisuus hakea vaihtoehtoista kansalaispalvelusta.[[7]](#footnote-7)

Lain mukaan hakijan on liitettävä hakemukseensa ansioluettelo ja työnantajan tai opiskelupaikan lausunto hakijasta.[[8]](#footnote-8) Näiden pakollisten liitteiden lisäksi hakemukseen voi liittää myös muita asiakirjoja, jotka hakijan mielestä vahvistavat hänen vakaumuksensa.[[9]](#footnote-9) Kutsuntalautakuntien kerrotaan toisinaan vaativan hakijoita esittämään todistuksen kirkosta tai muita kirjallisia todistuksia vakaumuksensa osoittamiseksi, vaikka tätä ei laissa edellytetä.[[10]](#footnote-10)

Maksullista oikeudellista apua asevelvollisille tarjoavan PrizyvaNet-yrityksen (ven. ПризываНет) sivustolla kerrotaan, että ylimääräisten, vakaumusta todistavien asiakirjojen liittäminen hakemukseen kasvattaa hakemuksen menestymismahdollisuuksia. Tällainen asiakirja voi sivuston mukaan olla todistus tai jokin muu asiakirja uskonnolliseen yhteisöön kuulumisesta. PrizyvaNet-sivustolla ohjeistetaan asevelvollisia, että uskonnollisen vakaumuksen voi parhaiten perustella dokumentein, kuten esittämällä asiakirjan uskonnolliseen yhteisöön kuulumisesta. Sivuston antaman ohjeistuksen mukaan kuuluminen kirkkoon tulisi todistaa kauan ennen vaihtoehtoiseen kansalaispalvelukseen hakeutumista, sillä liittyminen kirkkoon pari päivää ennen hakemusta ei näytä vakuuttavalta. Niin ikään hakijan itse keksimä uskonto, josta vain hakija itse tietää, ei sivuston mukaan vakuuta kutsuntalautakunnan jäseniä, vaan uskonnon tulisi olla tunnettu ja tunnustettu.[[11]](#footnote-11)

Eurooppalaisten aseistakieltäytyjäjärjestöjen kattojärjestö European Bureau for Conscientious Objection julkaisee vuosittain raportin aseistakieltäytymisestä Euroopan maissa. Järjestön vuotta 2020 käsittelevässä raportissa kerrotaan Jehovan todistajien saaneen kasvavassa määrin kielteisiä päätöksiä aseistakieltäytymiseen Venäjän korkeimman oikeuden julistettua organisaatio ekstremistiseksi vuonna 2017. Raportissa todetaan, että päätöksen jälkeen Jehovan todistajat eivät ole voineet toimittaa kutsuntalautakunnalle todistusta uskonnolliselta organisaatiolta, ja tällä perusteella kutsuntalautakunnat ovat antaneet kielteisen päätöksen vaihtoehtoisen kansalaispalveluksen hakemukseen vedoten siihen, että heidän hakemuksensa ovat perusteettomia. Raportissa todetaan myös, että kutsuntalautakunnat ovat tehneet kielteisiä päätöksiä sillä perusteella, että organisaatio on julistettu ekstremistiseksi.[[12]](#footnote-12) Myös venäläisen informaatio- ja analytiikkakeskus Sovan (ven. Сова) vuotta 2017 koskevassa vuosiraportissa kerrotaan Jehovan todistajien saamista kielteisistä päätöksistä koskien vaihtoehtoista kansalaispalvelusta ja siitä, että organisaation toiminnan kieltämistä käytettiin kielteisten päätösten perusteluna joillakin Venäjän alueilla.[[13]](#footnote-13) European Bureau for Conscientious Objection -järjestön vuoden 2021 vuosiraportissa todetaan, että Jehovan todistajien organisaation toiminnan kiellon jälkeen Jehovan todistajat voivat kertoa kutsuntalautakunnalle olevansa uskonsa vuoksi väkivaltaa ja tappamista vastaan, mutta he eivät enää uskalla kertoa olevansa Jehovan todistajia.[[14]](#footnote-14)

European Bureau for Conscientious Objection mainitsee 12.5.2023 julkaistussa vuosiraportissaan ”Jehovan todistajiin kohdistuvan vainon vaikuttavan heidän oikeuteensa aseistakieltäytymiseen”.[[15]](#footnote-15) Nimettömänä pysyttelevä Jehovan todistajien eurooppalaisen järjestön edustaja kertoi Kavkaz.realii-uutissivustolle (ven. Кавказ.реалии) 7.3.2024 julkaistussa uutisessa Jehovan todistajien onnistuvan korvaamaan varusmiespalvelus vaihtoehtoisella kansalaispalveluksella, mutta ”ei ilman ongelmia”.[[16]](#footnote-16)

Jehovan todistajien venäjänkielisellä sivustolla 9.2.2024 julkaistussa uutisessa kerrotaan tapauksesta, jossa Juutalaisten autonomisella alueella useamman Jehovan todistajan luokse tehtiin 6.2.2024 kotietsinnät ja ainakin kahta henkilöä vastaan nostettiin rikossyytteet. Anatoli Artamanov -nimistä miestä epäillään toisen henkilön houkuttelemisesta Jehovan todistajien lakkautetun yhdistyksen toimintaan. Artamanovin kerrotaan aiemmin hakeneen vaihtoehtoiseen kansalaispalvelukseen. Vaikka hän oli perustellut hakemustaan Raamattuun perustuvalla henkilökohtaisella vakaumuksella, oli sotilaskomissaari viitannut kielteisessä päätöksessä vaihtoehtoisesta kansalaispalveluksesta Venäjän korkeimman oikeuden päätökseen julistaa Jehovan todistajien organisaatio ekstremistiseksi.[[17]](#footnote-17) Uutisessa ei mainita, milloin tarkalleen Artamonov oli hakenut vaihtoehtoiseen kansalaispalvelukseen. Uutisesta ei myöskään selviä, liittyikö hänen luokseen tehty kotietsintä siihen, että hän oli aiemmin hakenut vaihtoehtoiseen kansalaispalvelukseen.

Sovan vuotta 2022 käsittelevässä raportissa kerrotaan, että uskovaiset saivat useissa tapauksissa kielteisen päätöksen haettuaan vaihtoehtoista kansalaispalvelua uskonnollisen vakaumuksen perusteella. Raportissa mainitaan esimerkkinä kaksi tapausta, joissa Jehovan todistajille ei myönnetty oikeutta vaihtoehtoiseen kansalaispalvelukseen Krasnodarin aluepiirissä sekä Sverdlovskin alueella. Toisaalta raportissa mainitaan useista tapauksista, joissa henkilöt olivat onnistuneet haastamaan oikeudessa kutsuntalautakunnan kielteiset päätökset uskonnollisen vakaumuksen perusteella haettuun vaihtoehtoiseen kansalaispalvelukseen. Sovan tiedossa on tapaukset, joissa kutsuntalautakunnan kielteiset päätökset onnistuivat haastamaan Jehovan todistaja Irkutskin alueelta, helluntailainen Vladimirin alueelta sekä Vladimirin ja Kirovin alueilta sekä Karjalan tasavallasta neljä henkilöä, joiden uskontokunta ei ollut Sovan tiedossa.[[18]](#footnote-18)

Jehovan todistajien verkkosivuilla 2.4.2020 julkaistussa uutisessa kerrotaan Jehovan todistaja -perhettä vastaan Sahalinin alueella nostetuista rikossyytteistä. Uutisessa kerrotaan, että perheen nuorin poika Jevgeni Kulakov oli yrittänyt hakeutua vaihtoehtoiseen kansalaispalvelukseen, mutta hän oli saanut kielteisen päätöksen hakemukseensa, ja häntä oli uhattu rikossyytteellä asevelvollisuuden välttelystä. Kulakov valitti tuloksetta kielteisestä päätöksestä oikeuteen. Uutisen julkaisuaikaan Kulakovilla oli käynnissä valitusprosessi ylemmässä oikeusasteessa.[[19]](#footnote-19) OVD-Info (ven. ОВД-Инфо) kertoi tapauksesta lisätietoja 20.1.2022 julkaistussa uutisessa. Uutisen mukaan Jevgeni Kulakov tuomittiin kutsuntojen välttelystä rikoslain 328.1 §:n nojalla 120 000 ruplan (noin 1 200 euroa) sakkoihin, vaikka hän oli hakenut vaihtoehtoiseen kansalaispalvelukseen.[[20]](#footnote-20)

Jehovan todistajien verkkosivuilla kerrotaan niin ikään tapauksesta vuodelta 2020, jossa viranomaiset tekivät Moskovan alueella tarkastuksen Kirill Leonovin ja hänen isoäitinsä kotiin sen jälkeen, kun Leonov oli hakenut vaihtoehtoiseen kansalaispalvelukseen. Leonovia kuulusteltiin hänen uskostaan ja suhteestaan Jehovan todistajiin poliisiasemalla kaksi tuntia. Uutisen mukaan sotilaskomissariaatti oli tehnyt hänestä ilmoituksen ekstremistisen toiminnan vastaiseen keskukseen (ven. Центр по противодействию экстремизму lyh. ЦПЭ; Tsentr po protivodeistviju ekstremizmy, lyh. TSPE).[[21]](#footnote-21)

Jehovan todistajien venäjänkielisellä sivustolla julkaistaan vuosittain yhteenveto Jehovan todistajien tilanteesta Venäjällä. Yhteenvedoissa kerrotaan muun muassa Jehovan todistajiin kohdistetuista kotietsinnöistä, rikosprosesseista, tuomioista ja oikeuskäytännöstä. Vuosia 2021, 2022 ja 2023 käsittelevissä yhteenvedoissa ei mainita vaihtoehtoiseen kansalaispalvelukseen liittyviä tapauksia.[[22]](#footnote-22)

Norjalainen uskonnonvapauteen keskittyvä ihmisoikeusjärjestö Forum 18 raportoi 19.12.2023 verkkosivuillaan baptistikirkkoon kuuluvista miehistä, joilta evättiin mahdollisuus suorittaa vaihtoehtoinen kansalaispalvelus Siperiassa ja Venäjän Kaukoidässä. Miehet olivat hakeneet vaihtoehtoiseen kansalaispalvelukseen ja yrittäneet todistaa pasifistisen uskonnollisen vakaumuksensa sotilasviranomaisille, mutta saaneet kielteiset päätökset. Miehet valittivat sotilasviranomaisilta saamistaan kielteisistä päätöksistä. Marraskuussa 2023 Hantsi-Mansiassa tuomioistuin hylkäsi Strelkovin veljesten valitukset. Niin ikään Krasnojarskin aluepiirissä Zahar Asmalovskin kerrotaan epäonnistuneen valitusprosessissaan. Miehistä yksi, Timofei Reznitšenko onnistui marraskuussa 2023 saamaan tuomioistuimen kautta hakemuksensa uudelleen käsiteltäväksi kutsuntalautakunnassa Primorjen aluepiirissä. Lisäksi Kemerovon alueella viides baptistikirkon jäsen, Sergei Mjalik, onnistui toisella yrityksellään pääsemään vaihtoehtoiseen kansalaispalvelukseen, kun hän oli valmistellut kirkon avustuksella uuden hakemuksen ylemmälle kutsuntalautakunnalle.[[23]](#footnote-23)

Vaihtoehtoinen kansalaispalvelus Ukrainan sodan alkamisen jälkeen

Vaihtoehtoiseen kansalaispalveluun pyrkivien asevelvollisten auttamiseen erikoistunut juristi Arseni Levinson kertoi riippumattomalle uutissivusto Novaja Gazeta Jevropalle (ven. Новая Газета Европа) 21.9.2022 julkaistussa uutisartikkelissa, että kiinnostus vaihtoehtoista kansalaispalvelusta kohtaan oli kasvanut viimeisten kuukausien aikana moninkertaisesti. Uutisartikkelissa todetaan, että Ukrainan tapahtumista kirjoitettiin hakemuksissa ja monet hakeutuivat vaihtoehtoiseen kansalaispalvelukseen välittömästi kevään 2022 kutsunnoissa, vaikka hakemus pitää jättää kuusi kuukautta ennen kutsuntojen alkua. Joissakin tapauksissa kutsuntalautakunta oli pitänyt hyväksyttävänä syynä hakemuksen myöhästymiselle sitä, että Ukrainan tapahtumat olivat vaikuttaneet vakaumuksen lopulliseen muotoutumiseen, mutta toisenlaistakin suhtautumista oli. Levinson kertoo, että osa kielteisistä päätöksistä johtui kutsuntalautakunnan ja hakijan eriävistä näkemyksistä; yhdessä kielteisessä päätöksessä oli vedottu siihen, että hakijan ymmärrys Ukrainan tapahtumista on virheellinen. Yksi kutsuntaikäinen sai kielteisen päätöksen sen vuoksi, että hänellä oli liian ” idealistinen asenne” eikä hänellä ole ”realistista maailmankuvaa”, jolla viitattiin Venäjän presidentin sanoihin nykyaikaisen maailman monimutkaisuudesta ja monimuotoisuudesta, jota hakija ei ymmärrä. Levinson toteaa tämän olevan lainvastainen lähestymistapa. Lisäksi kielteiseen päätökseen saatetaan kirjoittaa virallisesti kielteisen päätöksen syyksi ristiriita asevelvollisesta annettujen luonnehdinta-asiakirjojen ja hakijan kertomien syiden kanssa.[[24]](#footnote-24)

Vedomosti (ven. Ведомости) uutisoi 31.8.2023, että ”erikoisoperaatio” ei vaikuttanut vaihtoehtoista kansalaispalvelua suorittavien henkilöiden määrään. Uutisen mukaan vuoden 2023 ensimmäisellä puoliskolla vaihtoehtoista kansalaispalvelusta suoritti 1 199 henkilöä ja vuoden toisella puoliskolla 1 140 henkilöä. Tiedot perustuvat Venäjän tilastokeskuksen Rosstatin (ven. Росстат) ylläpitämään yhteiseen hallinnonalojen väliseen informaatio- ja tilastojärjestelmään. Eniten vaihtoehtoista kansalaispalvelusta suorittavia henkilöitä on ollut vuoden 2016 toisella puoliskolla, jolloin heitä oli 1 215. Tästä lähtien luku on ollut keskimäärin 1 100–1 200 henkilöä. Vedomostin mukaan vuonna 2022 vaihtoehtoista kansalaispalvelusta suorittavien määrä lisäksi laski vuoden toisella puoliskolla 1 162 henkilöstä 1 152 henkilöön.[[25]](#footnote-25) Verkkojulkaisu Vjorstka siteerasi myös Rosstatin ylläpitämää tilastoa 26.3.2024 julkaistussa uutisessa, jonka mukaan vuoden 2023 alkupuoliskolla vaihtoehtoista kansalaispalvelua suoritti 1 199 henkilöä, toisella puoliskolla 1 645 henkilöä. Vjorstkan uutisessa mainitaan myös, että Ukrainan sota ei valtion tietojen mukaan lisännyt vaihtoehtoisen kansalaispalveluksen suorittajien määrää.[[26]](#footnote-26)

Vaikka Ukrainan sota ei ole valtion tilastojen mukaan lisännyt vaihtoehtoisen kansalaispalveluksen suorittajien määrää, on kiinnostus sitä kohtaan ihmisoikeusaktivistien mukaan kasvanut. Prizyv k sovesti – asiantuntijaverkoston edustaja huomauttaa Vjorstkan maaliskuussa 2024 julkaisemassa uutisessa, että tilastoja siitä, kuinka moni haluaa suorittaa vaihtoehtoisen kansalaispalveluksen, ei ole saatavilla. Venäjän työvoimaviranomaiselle Rostrudille päätyvät tiedot vain niistä henkilöistä, jotka ovat päässeet vaihtoehtoiseen kansalaispalvelukseen. Tietoja hakijamääristä tai kielteisistä päätöksistä ei kerätä keskitetysti minnekään.[[27]](#footnote-27) Myös Novaja Gazeta Jevropa kirjoittaa 21.9.2022 päivätyssä uutisartikkelissa, että sotilaskomissariaateissa ei usein ylipäätään suostuta ottamaan vastaan hakemuksia, ja jos otetaan, hakemukset eivät etene. Tällaisia hakemuksia, joita sotilaskomissariaatit eivät ota lainkaan huomioon, on hyvin paljon.[[28]](#footnote-28)

Asevelvollisille ilmaista apua tarjoavan Kansalainen ja armeija -projektin johtaja Sergei Krivenko kertoi 4.4.2024 julkaistussa Radio Svobodan (ven. Радио Свобода) haastattelussa, että kaikki mahdollisuudet liittyen vaihtoehtoiseen kansalaispalveluun ovat säilyneet ennallaan, eikä lainsäädäntöön ole tehty muutoksia.[[29]](#footnote-29) Myös pietarilaisen verkkojulkaisu Fontankan (ven. Фонтанка) 26.3.2024 julkaistun uutisen mukaan kevään 2024 kutsuntojen aikana kaikki säännökset liittyen vaihtoehtoiseen kansalaispalvelukseen ovat edelleen voimassa.[[30]](#footnote-30) Juristi Arseni Levinson puolestaan kertoi Novaja Gazetalle 26.4.2023 julkaistussa uutisessa, että vaihtoehtoisen kansalaispalveluksen lainsäädäntöön ei ole tehty muutoksia, mutta sotilasrekisterijärjestelmää ja sähköisiä kutsuntakirjeitä koskevat muutokset koskevat epäsuorasti vaihtoehtoista kansalaispalvelusta, ja nyt myös vaihtoehtoisen kansalaispalveluksen suorittamiseen voi saada sähköisen kutsukirjeen.[[31]](#footnote-31)

Vjortskan maaliskuussa 2024 julkaisemassa artikkelissa todetaan, että ihmisoikeusaktivistien kokemuksen mukaan kahdeksan kymmenestä asevelvollisesta, jotka haluavat päästä vaihtoehtoiseen kansalaispalvelukseen, kohtaavat siinä esteitä. Prizyv k sovesti -liikkeen juristin arvion mukaan noin puolet hakijoista saavat oikeuden seuraaviin kutsuntoihin mennessä ja puolet joutuvat hakemaan oikeutta yhä uudestaan ja valittamaan päätöksistä.[[32]](#footnote-32)

Kansalainen ja armeija -projektin johtaja Sergei Krivenko toteaa Radio Svobodan huhtikuussa 2024 julkaisemassa uutisessa, että vaihtoehtoiseen kansalaispalvelukseen pääsy on nyt vaikeampaa, koska asevelvollisia on alettu painostaa henkisesti sotilaskomissariaateissa.[[33]](#footnote-33) Anonyymina pysyvä lähde Škola prizyvnika -ihmisoikeusjärjestöstä (ven. Школа призывника) kertoi 7.3.2024 julkaistussa haastattelussa Kavkaz.Realii -sivustolla, että Ukrainan sodan myötä kielteisen päätösten määrä vaihtoehtoisen kansalaispalveluksen hakemuksiin on kasvanut ja oikeudessa kiistettyjä päätöksiä on vain yksittäisiä.[[34]](#footnote-34) Forum 18 -ihmisoikeusjärjestön 19.12.2023 julkaisemassa artikkelissa kerrotaan juristi Sergei Tšugunov arvioineen, että oikeutta vaihtoehtoiseen kansalaispalvelukseen on yhä vaikeampi toteuttaa. Tšugunov arvioi, että kielteiset päätökset eivät useimmissa tapauksessa ole olleet perusteltuja.[[35]](#footnote-35)

Kavkazskii uzel -uutissivusto (ven. Кавказский узел) raportoi 30.8.2023 Volgogradissa tapauksesta, jossa pasifistiseen vakaumukseen vedonnut Bogdan Letunov oli hakenut varusmiespalveluksen vaihtoa vaihtoehtoiseen kansalaispalvelukseen ja saanut hakemukseensa kielteisen päätöksen kutsuntalautakunnalta. Letunov valitti päätöksestä ja hävisi käsittelyn alemassa oikeusasteessa ja muutoksenhakuasteessa. Juristi Sergei Krivenko kommentoi tapausta uutisartikkelissa, ja totesi, että samantapaisissa asioissa ennen Ukrainan sotaa noin 50 % tapauksissa tuomioistuinten päätökset olivat myönteisiä, mutta sotilasoperaation aikana tämä suhdeluku pieneni ja vain kolmas tuomioistuinten päätöksistä ovat hakijan kannalta myönteisiä. Tämä riippuu myös Krivenkon mukaan alueesta, jossa oikeutta käydään.[[36]](#footnote-36)

**Yhteenveto**

Venäjän perustuslaki takaa oikeuden suorittaa vaihtoehtoinen kansalaispalvelus uskonnollisen vakaumuksen perusteella. Pakollisen varusmiespalveluksen korvaava vaihtoehtoinen kansalaispalvelus on edelleen mahdollista suorittaa ja siihen liittyvä lainsäädäntö on voimassa. Useat lähteet kuitenkin arvioivat, että Ukrainan sodan myötä kielteisten päätösten määrä on kasvanut, ja vaihtoehtoiseen kansalaispalvelukseen hakeutuminen on vaikeutunut muun muassa asevelvollisiin sotilaskomissariaateissa kohdistetun painostuksen takia. Yksittäisen asiantuntija-arvion mukaan Ukrainan sodan myötä tuomioistuinten päätökset valitusvaiheessa olisivat aiempaa useammin kielteisiä hakijan kannalta.

Uskonnollisten vähemmistöjen edustajien vaihtoehtoisen kansalaispalveluksen hakemuksiin saamista kielteisistä päätöksistä on uutisoitu. On myös raportoitu, että jotkut kutsuntalautakuntien kielteiset päätökset on onnistuttu haastamaan oikeudessa. Jehovan todistajien on raportoitu kohdanneen vaikeuksia hakeutua vaihtoehtoiseen kansalaispalvelukseen ja saaneen kasvavassa määrin kielteisiä päätöksiä hakemuksiin sen jälkeen, kun järjestö julistettiin ektremistiseksi. Lähteissä tämän arvioidaan johtuvan siitä, että Jehovan todistajat eivät ole enää voineet tai halunneet kertoa kutsuntalautakunnalle uskostaan tai toimittaa siitä todistusta. Käytetyistä lähteistä löytyy mainintoja tapauksista, joissa vaihtoehtoiseen kansalaispalvelukseen hakeutuneiden Jehovan todistajien luokse on tehty kotietsintöjä, ja he ovat joutuneet kuulustelluiksi.

**Vaihtoehtoinen kansalaispalvelus liikekannallepanon aikana**

Liikekannallepanoa koskevaa lainsäädäntöä muutettiin marraskuussa 2022 siten, että liikekannallepanon aikana siviiliorganisaatioissa vaihtoehtoista kansalaispalvelusta suorittavat henkilöt voidaan siirtää palvelemaan asevoimiin siviilitehtäviin.[[37]](#footnote-37) Lakiin tehtyjä muutoksia on käsitelty maatietopalvelun 30.11.2022 julkaistussa kyselyvastauksessa, jossa todetaan, että Venäjän asevoimien sekä muiden joukkojen, sotilasyksiköiden ja sotilaallisten elinten palveluksessa siviilitehtävissä vaihtoehtoista kansalaispalvelusta suorittavat henkilöt jatkavat palvelustaan normaalisti, kun taas valtion-, alue- tai paikallishallinnon palveluksessa vaihtoehtoista kansalaispalvelustaan suorittavat henkilöt voidaan lakimuutoksen myötä määrätä siviilitehtäviin asevoimien tai sen yksiköiden palvelukseen. Kyselyvastauksessa todetaan myös, että muutokset lakiin eivät tehneet vaihtoehtoista kansalaispalvelusta mahdolliseksi reserviläisille liikekannallepanon aikana; sen sijaan lakimuutokset vaikuttavat niihin henkilöihin, jotka ovat korvanneet varusmiespalveluksen vaihtoehtoisella kansalaispalveluksella, ja suorittavat sitä liikekannallepanon aikana.[[38]](#footnote-38) Juristi Valerija Vetoškina arvioi Holod-uutissivuston (ven. Холод) artikkelissa, että lakimuutoksella käytännössä lakkautetaan vaihtoehtoinen kansalaispalvelus rauhanomaisena vaihtoehtona asepalvelukselle liikekannallepanon aikana. Koska liikekannallepano ei periaatteessa ole päättynyt, jokainen asevelvollinen, joka hakee vaihtoehtoiseen kansalaispalvelukseen, voi joutua suorittamaan sitä siviilitehtävissä asevoimissa.[[39]](#footnote-39)

Käytetyistä julkisesti saatavilla olevista lähteistä ei löydy tietoa tapauksista, joissa siviiliorganisaatiossa vaihtoehtoista kansalaispalvelusta suorittava henkilö olisi siirretty palvelemaan asevoimiin siviilitehtäviin.

Venäjän perustuslakiin on kirjattu oikeus vaihtoehtoisesta kansalaispalveluksesta.[[40]](#footnote-40) Vaihtoehtoisesta kansalaispalveluksesta annettu laki koskee kuitenkin ainoastaan varusmiespalveluksen vaihtamista vaihtoehtoiseen kansalaispalvelukseen. Lain mukaan vaihtoehtoisen kansalaispalveluksen järjestämisestä ja suorittamisesta liikekannallepanon, sotatilalain ja sodan aikana säädetään erillisellä lailla. Tällaista lakia ei ole säädetty, eikä Venäjän lainsäädännössä ole määritelty selkeää menettelyä asepalveluksen vaihtamiseksi vaihtoehtoiseen kansalaispalveluun liikekannallepanon aikana.[[41]](#footnote-41) Varusmiesten oikeuksien asiantuntijat ovat BBC:n 22.9.2022 julkaistun artikkelin mukaan yksimielisiä siitä, että oikeudellisesta näkökulmasta tällainen aukko lainsäädännössä ei voi rajoittaa perustuslaillista oikeutta vaihtoehtoiseen kansalaispalveluun.[[42]](#footnote-42)

Vaihtoehtoista kansalaispalvelusta liikekannallepanon aikana on käsitelty maatietopalvelun 30.11.2022 julkaistussa kyselyvastauksessa. Kyselyvastauksessa todetaan, että mobilisoitava henkilö ei pysty korvaamaan asepalvelusta vaihtoehtoisella kansalaispalveluksella. Asepalveluksen korvaaminen ei ole mahdollista, vaikka henkilö olisi aiemmin korvannut varusmiespalveluksen vaihtoehtoisella kansalaispalveluksella. Näin ollen liikekannallepanoa ei ole mahdollista välttää vakaumuksellisista syistä.[[43]](#footnote-43) Forum 18 -ihmisoikeusjärjestön 13.3.2024 julkaistussa raportissa ja Yhdysvaltain ulkoministeriön uskonnonvapausraportissa vuodelta 2022 todetaan, että vaihtoehtoisen kansalaispalveluksen puuttuminen on johtanut siihen, että värväystoimistoissa on hylätty vaihtoehtoisen kansalaispalvelun hakemuksia ja aseistakieltäytyjiä on lähetetty sotilasyksiköihin.[[44]](#footnote-44)

Marraskuussa 2023 Venäjän korkein oikeus vahvisti Pavel Mušumanski -nimisen mobilisoidun miehen oikeuden vaihtoehtoiseen kansalaispalvelukseen. Mušumanski oli suorittanut uskonnollisen vakaumuksensa vuoksi vaihtoehtoisen kansalaispalveluksen pakollisen varusmiespalveluksen sijaan. Syksyllä 2022 hänet mobilisoitiin osana niin sanottua osittaista liikekannallepanoa ja lähetettiin sotilasyksikköön, vaikka hän oli pyytänyt mahdollisuutta vaihtoehtoisen kansalaispalveluksen suorittamiseen. Mušumanski valitti mobilisointipäätöksestä, ja asiaa käsiteltiin kahdessa eri tuomioistuimessa, joissa mobilisointi julistettiin laittomaksi ja sotilasviranomaisen valitus asiassa hylättiin. Mušumanski joutui olemaan sotilasyksikössä ensimmäisen asteen oikeusistuimen hänen kannaltaan myönteisestä päätöksestä huolimatta toisen asteen oikeusistuimen päätöksen antamiseen saakka. Lopulta asia eteni korkeimpaan oikeuteen, joka ratkaisi asian Mušumanskin eduksi ja vahvisti päätöksellään Mušumanskin oikeuden vaihtoehtoiseen kansalaispalvelukseen.[[45]](#footnote-45)

Julkisesti saatavilla olevista lähteistä ei löydy mainintoja muista tapauksista, joissa mobilisoitava henkilö olisi onnistunut saavuttamaan oikeuden korvata asepalvelus vaihtoehtoisella kansalaispalveluksella. Lähteistä ei löydy myöskään tietoa siitä, onko Mušumanskin tapauksella ollut vaikutusta vaihtoehtoista kansalaispalvelusta liikekannallepanon aikana koskevaan oikeuskäytäntöön. Huomioitavaa on myös, että Mušumanski joutui olemaan valitusvaiheessa sotilasyksikössä.

# Pystyvätkö Jehovan todistajat välttämään varusmiespalveluksen muilla tavoin?

Käytetyssä lähteissä ei löytynyt tietoa siitä, että Jehovan todistajat pystyisivät välttämään varusmiespalveluksen muista asevelvollisista poikkeavalla tavalla.

# Onko Jehovan todistajien joutumisesta asepalvelukseen raportoitu?

**Jehovan todistajat ja varusmiespalvelus**

Kavkaz.realii-uutissivustolla 5.5.2023 julkaistussa artikkelissa kerrotaan Anton Kuznetsov -nimisestä miehestä, jonka hakemus varusmiespalveluksen vaihtamisesta vaihtoehtoiseksi kansalaispalvelukseksi hylättiin. Kuznetsov valitti asiasta piirioikeuteen, joka antoi kielteisen päätöksen asiassa. Kuzneztsovilla on uutisen mukaan sodan vastainen uskonnollinen vakaumus, ja hän ”jakaa Jehovan todistajien uskonnolliset opit”. Kuznetsovilla on myös useita kroonisia sairauksia. Uutisessa kerrotaan, että sotilaskomissariaatti lähetti hänet muka lääkärintarkastukseen, mutta todellisuudessa hänet lähetettiin kokoontumispaikalle, jossa hänelle puettiin väkivalloin sotilasunivormu, ja hänet lähetettiin sotilasyksikköön. Oikeusjutun käsittelyhetkellä Kuznetsov, joka oli jo puoli vuotta ollut sotilasyksikössä ilman, että hän olisi vannonut sotilasvalaa, oli sotilassairaalassa hoidossa. Kanteessa sanotaan, että Kuznetsov ei voi tarttua aseisiin, vannoa sotilasvalaa tai olla missään tekemisissä asepalveluksen kanssa omantunnon ja Raamattuun perustuvien vakaumustensa vuoksi. Kanteessa Kuznetsovin kuvaillaan olevan kristitty, joka ei kuulu mihinkään kristinuskon viidestä suuntauksesta. Hän ei käy missään temppelissä, joten hän ei voinut tuoda pappia todistajaksi asiaansa.[[46]](#footnote-46)

Tuomioistuin oli antanut asiassa kielteisen päätöksen, koska Kuznetsov ei voinut esittää jäsenyytensä uskonnollisessa organisaatiossa todistavia asiakirjoja. Hallintoasian ensimmäisessä käsittelyssä hän vetosi uskonnolliseen vakaumukseen, jonka hän jakaa Jehovan todistajien kanssa, mutta asian toisessa käsittelyssä Kuznetsov ei vastannut kysymykseen hänen jäsenyydestään tässä uskontokunnassa.[[47]](#footnote-47)

Kavkazskii uzel -sivusto kertoo 28.7.2023 julkaistussa uutisessa Kuznetsovin tapauksesta. Uutisessa kerrotaan myös, että hän haki vaihtoehtoiseen kansalaispalvelukseen uskonnollisen vakaumuksen perusteella mutta hänet lähetettiin väkisin sotilasyksikköön. Kuznetsov valitti Kalatševskin piirioikeuden päätöksestä ja Volgogradin alueellinen tuomioistuin tunnusti kutsunnat laillisiksi.[[48]](#footnote-48) Uutisessa ei kerrota Kuznetsovin uskonnollisen vakaumuksen yhteydestä Jehovan todistajiin, vaan uutisessa kerrotaan, että Kuznetsov kuuluu pasifistis-uskonnolliseen yhteisöön. Uutisessa kerrotaan myös, että Kuznetsov oli saanut useita kielteisiä päätöksiä kutsuntalautakunnalta, joka oli vaatinut häneltä kirjallista vahvistusta siitä, että hän on uskovainen. Hän oli omien sanojensa mukaan toimittanut kutsuntalautakunnalle lain vaatimat asiakirjat, joihin pyydetty vahvistus ei kuulu. Kuznetsov kertoo artikkelissa, että pataljoonan komentaja vahvisti todistajanlausunnossaan, että Kuznetsov ei koskenut aseisiin eikä vannonut valaa.[[49]](#footnote-49)

Julkisesti saatavilla olevista lähteistä ei löydy muita viimeaikaisia mainintoja Jehovan todistajien joutumisesta varusmiespalvelukseen. Edellä mainitussa European Bureau for Conscientious Objection -järjestön raportissa kerrotaan, että Jehovan todistajat eivät enää kerro kutsuntalautakunnalle olevansa Jehovan todistajia.[[50]](#footnote-50) On epäselvää, miten tämä vaikuttaa uutisointiin ja Jehovan todistajien varusmiespalveluksesta kieltäytymistä koskevien tapausten näkyvyyteen julkisissa lähteissä.

Jehovan todistajat ja liikekannallepano

Käytetyssä lähteissä ei löytynyt mainintoja tapauksista, joissa Jehovan todistaja olisi joutunut mobilisoiduksi.

## Lähteet

BBC 29.9.2022. *Право не убивать. Могут ли пацифисты отказаться от мобилизации?* <https://www.bbc.com/russian/features-63075095> (käyty 26.4.2024).

European Bureau for Conscientious Objection

12.5.2023. *Annual Report. Conscientious Objection to Military Service in Europe 2022/23*. <https://ebco-beoc.org/sites/ebco-beoc.org/files/attachments/2023-05-12-EBCO_Annual_Report_2022-23.pdf> (käyty 23.4.2023).

12.3.2022. *Annual Report. Conscientious Objection to Military Service in Europe 2021.* <https://ebco-beoc.org/sites/ebco-beoc.org/files/attachments/2022-03-21-EBCO_Annual_Report_2021.pdf> (käyty 25.4.2023).

15.2.2021. *Annual Report. Conscientious Objection to Military Service in Europe 2020.* <https://ebco-beoc.org/sites/ebco-beoc.org/files/attachments/2021-02-15-EBCO_Annual_Report_2020.pdf> (käyty 25.4.2023).

5/2019. *Annual Report. Conscientious Objection to Military Service in Europe 2018.* <https://ebco-beoc.org/sites/ebco-beoc.org/files/attachments/EBCOreport2018fin.pdf> (käyty 29.4.2024).

Forum 18

13.3.2024. *RUSSIA: Religious freedom survey, March 2024.* <https://forum18.org/archive.php?article_id=2897&pdf=Y> (käyty 26.4.2023).

19.12.2023. *RUSSIA: "Faith forbids him to take up arms, kill, or take oaths".* [*https://www.forum18.org/archive.php?article\_id=2881*](https://www.forum18.org/archive.php?article_id=2881)(käyty 10.4.2024).

Maahanmuuttoviraston maatietopalvelu

30.11.2022. Venäjä / Liikekannallepano [kyselyvastaus]. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/a71b9f6d-217b-442d-b0f3-8d46c64117d1> (käyty 13.5.2024).

20.6.2022. Venäjä / Vaihtoehtoinen kansalaispalvelus [kyselyvastaus]. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/6ef0f3be-b189-4706-b1e0-bc68520d5c99> (käyty 13.5.2024).

Meduza 5.3.2022. *Что делать, если я не хочу в армию Инструкция «Медузы» — о том, как пойти на альтернативную гражданскую службу.* <https://meduza.io/feature/2022/03/05/chto-delat-esli-ya-ne-hochu-v-armiyu> (käyty 6.5.2024).

Memorial [päiväämätön]. *Практика Конституционного Суда РФ и Европейского Суда по правам человека по вопросам, касающимся альтернативной гражданской службы.* [*http://old.memo.ru/hr/ehrac/study/articles/ags-*praktika*.html*](http://old.memo.ru/hr/ehrac/study/articles/ags-praktika.html) *(käyty 2.5.2024).*

SOVA

13.4.2023. *Challenges to Freedom of Conscience in Russia in 2022.* [https*://www.sova-center.ru/en/religion/publications/2023/04/d47036/?sphrase\_id=2731246*](https://www.sova-center.ru/en/religion/publications/2023/04/d47036/?sphrase_id=2731246)(käyty 30.4.2024)

18.5.2018. *Freedom of Conscience in Russia: Restrictions and Challenges in 2017.* <https://www.sova-center.ru/en/religion/publications/2018/05/d39381/> (käyty 30.4.2024)

USDOS (United States Department of State) 15.5.2023. *RUSSIA 2022 INTERNATIONAL RELIGIOUS FREEDOM REPORT.* <https://www.state.gov/wp-content/uploads/2023/05/441219-RUSSIA-2022-INTERNATIONAL-RELIGIOUS-FREEDOM-REPORT.pdf> (käyty 29.4.2024).

Venäjän federaatio

2002a. *Федеральный закон от 25.07.2002 N 113-ФЗ (ред. от 31.07.2020) "Об альтернативной гражданской службе". Статья 2. Право гражданина на замену военной службы по призыву альтернативной гражданской службой.* <https://www.consultant.ru/document/cons_doc_LAW_37866/1287368a0a448a211dcd8fb83a720e736fd70255/> (käyty 6.5.2024)

2002b. *Федеральный закон от 25.07.2002 N 113-ФЗ (ред. от 31.07.2020) "Об альтернативной гражданской службе". Статья 9. Организация и прохождение альтернативной гражданской служ-бы в период мобилизации, в период военного положения и в военное время.* <https://www.consultant.ru/document/cons_doc_LAW_37866/c03f389a5e53fbf07de7940f8b0d7bc8c1fcf89c/> (käyty 6.5.2024)

1993. *"Конституция Российской Федерации" (принята всенародным голосованием 12.12.1993 с изменениями, одобренными в ходе общероссийского голосования 01.07.2020). Статья 59.* <https://www.consultant.ru/document/cons_doc_LAW_28399/5004a75d54e54d5824c87ac2b96954f252610504/> (käyty 6.5.2024)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Ведомости (Vedomosti) 31.8.2023. *Спецоперация не повлияла на число проходящих альтернативную службу в России.* <https://www.vedomosti.ru/society/articles/2023/08/31/992736-spetsoperatsiya-ne-povliyala-na-chislo-prohodyaschih-alternativnuyu-sluzhbu> (käyty 15.4.2024).

Вёрстка (Verstka) 26.3.2024. *Не могу применять насилие и обучаться насилию.* <https://verstka.media/kak-zamenit-armiyu-alternativnoy-grazhdanskoy-sluzhboy-neesmotria-na-prepiatstviya-ot-voenkomata> (käyty 17.4.2024).

Кавказ.реалии (Kavkaz.realii)

7.3.2024 *"Неконституционное ограничение": на юге России призывникам отказывают в альтернативной службе во время войны.* <https://www.kavkazr.com/a/nekonstitutsionnoe-ogranichenie-na-yuge-rossii-prizyvnikam-otkazyvayut-v-aljternativnoy-sluzhbe-vo-vremya-voyny/32851632.html> (käyty 6.5.2024).

5.5.2023. *Суд отказал призывнику из Волгограда в альтернативной службе по религиозным убеждениям.* <https://www.kavkazr.com/a/sud-otkazal-prizyvniku-iz-volgograda-v-aljternativnoy-sluzhbe-po-religioznym-ubezhdeniyam/32397863.html> (käyty 6.5.2024).

Кавказский Узел (Kavkazskii Uzel)

30.8.2023 *Суд в Волгограде отказался признать право пацифиста на альтернативную службу.* <https://www.kavkaz-uzel.eu/articles/392009> (käyty 18.4.2024)

28.7.2023. *Верующему из Калача-на-Дону отказано в праве на альтернативную службу.* <https://www.kavkaz-uzel.eu/articles/390974> (käyty 19.4.2024).

Коммерсант (Kommersant) 7.11.2023. *Альтернативная гражданская служба: что такое и как попасть*. <https://www.kommersant.ru/doc/6321825> (käyty 10.4.2024).

Настоящее время (Nastojaštšeje vremja)28.4.2023. *"В военкомате сразу стали угрожать". Как российские мужчины борются за право на альтернативную службу во время войны в Украине*. <https://www.currenttime.tv/a/kak-rossiyskie-muzhchiny-boryutsya-za-pravo-na-alternativnuyu-sluzhbu/32382589.html> (käyty 26.4.2024)

Новая Газета (Novaja Gazeta) 26.4.2023. *Облавы, альтернативная служба и «призыв одним днем».* <https://novayagazeta.ru/articles/2023/04/26/oblavy-alternativnaia-sluzhba-i-prizyv-odnim-dnem> (käyty 23.4.2024).

Новая газета Европа (Novaja Gazeta Evropa) 21.9.2022. *«Призывник ошибочно понимает события в Украине». Что такое альтернативная гражданская служба, почему в ней могут отказать и что будет с «альтернативщиками» в условиях мобилизации.* <https://novayagazeta.eu/articles/2022/09/21/prizyvnik-oshibochno-ponimaet-sobytiia-v-ukraine> (käyty 15.4.2024).

ОВД-Инфо (OVD-Info) 20.1.2022. *Сына обвиняемых Свидетелей Иеговы оштрафовали по статье об уклонении от призыва на военную службу.* <https://ovd.info/express-news/2022/01/20/syna-obvinyaemykh-svideteley-iegovy-oshtrafovali-po-state-ob-uklonenii-ot> (käyty 23.4.2024).

ПризываНет (PrizyvaNet) 28.12.2023. *Альтернативная служба в 2024 году.* <https://prizyvanet.ru/alternativnaya-grazhdanskaya-sluzhba/> (käyty 24.4.2024).

Проект (Projekt) 4.3.2020. *Немужик. Репортаж о том, как призывникам отказывают в их праве на альтернативную службу.* <https://www.proekt.media/report/alternativnaya-sluzhba/> (käyty 18.4.20249).

Радио Свобода (Radio Svoboda)

4.4.2024. *Галоперидол и никакой инклюзии.* [*https://www.svoboda.org/a/32891190.html#*](https://www.svoboda.org/a/32891190.html)(käyty 17.4.2024).

23.11.2023. *Верховный суд РФ подтвердил право мобилизованных на АГС*. <https://www.svoboda.org/a/verhovnyy-sud-rf-podtverdil-pravo-mobilizovannyh-na-ags/32697323.html> (käyty 26.4.2024).

Свидетели Иеговы в России (Svideteli Iegovy v Rossii)

9.2.2024. *В Биробиджане прошла новая волна обысков у Свидетелей Иеговы. Среди них — супруги Постниковы, отбывающие условный срок за веру.* [*https://www.jw-russia.news/news/2024/*02*/091417.html*](https://www.jw-russia.news/news/2024/02/091417.html)(käyty 30.4.2024).

27.12.2023. *Свидетели Иеговы под гнетом репрессий. Итоги 2023 года*. <https://jw-russia.org/news/2023/12/271308.html> (käyty 23.4.2024).

23.12.2022. *Свидетели Иеговы под гнетом репрессий. Итоги 2022 года.* [https*://jw-russia.org/news/2022/12/*231054*.html*](https://jw-russia.org/news/2022/12/231054.html)(käyty 23.4.2024).

17.12.2021. *Свидетели Иеговы под гнетом репрессий. Итоги 2021 года.*  [*https://jw-russia.org/news/*2021*/12/*161640*.html*](https://jw-russia.org/news/2021/12/161640.html)(käyty 23.4.2024).

13.7.2020. *В Подмосковье силовики обыскали квартиру 70-летней женщины, после того как ее внук сообщил военкомату о своей вере.* <https://jw-russia.org/news/2020/07/12.html> (käyty 23.4.2024).

2.4.2020 *На Сахалине уголовные дела за веру возбуждены против родителей и старшего сына. Младший в судах отстаивает право на АГС.* <https://jw-russia.org/news/2020/04/4.html> (käyty 19.4.2024).

Север.реалии (Sever.realii) 16.3.2023*. Суд в Ленобласти впервые подтвердил право на АГС во время мобилизации.* <https://www.severreal.org/a/sud-v-lenoblasti-vpervye-podtverdil-pravo-na-ags-vo-vremya-mobilizatsii/32320906.html> (käyty 13.5.2024)

Сова (Sova)

5.3.2024. *Проблемы реализации свободы совести в России в 2023 году.* <https://www.sova-center.ru/religion/publications/2024/03/d49416/>(käyty 6.5.2024).

24.3.2023. *Проблемы реализации свободы совести в России в 2022 году.* <https://www.sova-center.ru/religion/publications/2023/03/d47883/> (käyty 6.5.2024).

Солдатские матери Санкт-Петербурга (Soldatskije materi Sankt-Peterburga) [päiväämätön]. *ПЛАН ДЕЙСТВИЙ.* <https://soldiersmothers.ru/alternativnaya-sluzhba/ags-plan> (käyty 24.4.2024).

Фонтанка (Fontanka) 26.3.2024. *Весенний призыв-2024 пройдет по новым правилам. Что нужно о них знать.* <https://www.fontanka.ru/2024/03/26/73385309/> (käyty 17.4.2024)

Холод (Holod) *9.11.2022. Путин подписал новый закон о мобилизации. Альтернативная гражданская служба теперь тоже военная.* [https://holod.media/2022/11/09/alternativnaya-sluzba/#](https://holod.media/2022/11/09/alternativnaya-sluzba/) (käyty 26.4.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttoviraston maatietopalvelu 20.6.2022. [↑](#footnote-ref-1)
2. Maahanmuuttoviraston maatietopalvelu 30.11.2022. [↑](#footnote-ref-2)
3. Venäjän federaatio 1993. [↑](#footnote-ref-3)
4. Venäjän federaatio 2002a. [↑](#footnote-ref-4)
5. Коммерсант 7.11.2023. [↑](#footnote-ref-5)
6. Forum 18 19.12.2023; Memorial [päiväämätön]. [↑](#footnote-ref-6)
7. Вёрстка 26.3.2024. [↑](#footnote-ref-7)
8. Солдатские матери Санкт-Петербурга [päiväämätön]; Meduza 5.3.2022. [↑](#footnote-ref-8)
9. Meduza 5.3.2022. [↑](#footnote-ref-9)
10. Проект 4.3.2020. [↑](#footnote-ref-10)
11. ПризываНет 28.12.2023. [↑](#footnote-ref-11)
12. European Bureau for Conscientious Objection 15.2.2021 s. 45 – 46. [↑](#footnote-ref-12)
13. Sova 18.5.2018. [↑](#footnote-ref-13)
14. European Bureau for Conscientious Objection 21.3.2022 s. 53. [↑](#footnote-ref-14)
15. European Bureau for Conscientious Objection 12.5.2023 s. 61. [↑](#footnote-ref-15)
16. Кавказ.реалии 7.3.2024. [↑](#footnote-ref-16)
17. Свидетели Иеговы в России 9.2.2024. [↑](#footnote-ref-17)
18. Sova 13.4.2023; Сова 24.3.2023. [↑](#footnote-ref-18)
19. Свидетели Иеговы в России 2.4.2020. [↑](#footnote-ref-19)
20. ОВД-Инфо 20.1.2022. [↑](#footnote-ref-20)
21. Свидетели Иеговы в России 13.7.2020. [↑](#footnote-ref-21)
22. Свидетели Иеговы в России 27.12.2023; Свидетели Иеговы в России; 23.12.2022; Свидетели Иеговы в России 17.12.2021. [↑](#footnote-ref-22)
23. Forum 18 19.12.2023. [↑](#footnote-ref-23)
24. Новая газета Европа 21.9.2022. [↑](#footnote-ref-24)
25. Ведомости 31.8.2023. [↑](#footnote-ref-25)
26. Вёрстка 26.3.2024. Vjorstkan ja Vedomostin ilmoittamat Rosstatin luvut eroavat toisistaan. Lukuja ei ole voitu tarkistaa alkuperäisestä lähteestä. [↑](#footnote-ref-26)
27. Вёрстка 26.3.2024. [↑](#footnote-ref-27)
28. Новая газета Европа 21.9.2022. [↑](#footnote-ref-28)
29. Радио Свобода 4.4.2024. [↑](#footnote-ref-29)
30. Фонтанка 26.3.2024. [↑](#footnote-ref-30)
31. Новая Газета 26.4.2023. [↑](#footnote-ref-31)
32. Вёрстка 26.3.2024. [↑](#footnote-ref-32)
33. Радио Свобода 4.4.2024. [↑](#footnote-ref-33)
34. Кавказ.реалии 7.3.2024. [↑](#footnote-ref-34)
35. Forum 18 19.12.2023. [↑](#footnote-ref-35)
36. Кавказский узел 30.8.2023. [↑](#footnote-ref-36)
37. Forum 18 13.3.2024 s. 13; USDOS15.5.2023 s. 26; Холод 9.11.2023. [↑](#footnote-ref-37)
38. Maahanmuuttoviraston maatietopalvelu 30.11.2022, s. 12. [↑](#footnote-ref-38)
39. Холод 9.11.2023. [↑](#footnote-ref-39)
40. Venäjän federaatio 12.12.1993. [↑](#footnote-ref-40)
41. BBC 21.9.2022; Venäjän federaatio 25.7.2002b; Настоящее время 28.4.2023. [↑](#footnote-ref-41)
42. BBC 21.9.2022. [↑](#footnote-ref-42)
43. Maahanmuuttoviraston maatietopalvelu 30.11.2022, s. 10–12. [↑](#footnote-ref-43)
44. Forum 18 13.3. 2024, s. 13; USDOS 15.5.2023 s. 26. [↑](#footnote-ref-44)
45. Радио Свобода 23.11.2023; Сова 5.3.2024; Север.реалии 16.3.2023. [↑](#footnote-ref-45)
46. Кавказ.реалии 5.5.2023. [↑](#footnote-ref-46)
47. Кавказ.реалии 5.5.2023. [↑](#footnote-ref-47)
48. Кавказский Узел 28.7.2023. [↑](#footnote-ref-48)
49. Кавказский Узел 28.7.2023. [↑](#footnote-ref-49)
50. European Bureau for Conscientious Objection 21.3.2022 s. 53. [↑](#footnote-ref-50)